পাকিস্তান-ক্রিকেটে ঝামেলা লেগেই থাকে। ডোপিংয়ের অভিযোগে সাময়িকভাবে নির্বাসিত করা হয়েছিল পাক লেগস্পিনার ইয়াসির শাহকে। নিষিদ্ধ ওষুধ পাওয়া গিয়েছিল তাঁর রক্তের নমুনায়। এর পরেই ইয়াসিরের পাশে এসে দাঁড়িয়েছে পাকিস্তান ক্রিকেট বোর্ড। তাদের তরফে জানানো হয়েছে, রক্তচাপের ওষুধ খেয়েই বিপদ ডেকে এনেছেন ইয়াসির। পাক ক্রিকেট বোর্ঢের চেয়ারম্যান শাহরিয়ার খান জানান, ইয়াসির যে ওষুধ খেয়েছেন, সেটা মোটেও তাঁর ছিল না। তা ছিল ইয়াসিরের স্ত্রীর। ইয়াসিরের স্ত্রী-ও না কি হাই-ব্লাড প্রেশারের রোগী। আর ইয়াসির না-জেনেই স্ত্রী-র ওষুধ খেয়ে ফেলেছেন। এই ওষুধে যে নিষিদ্ধ বস্তু রয়েছে তা জানতেই না ইয়াসির। পিসিবি-র প্রধান মনে করছেন, যেহেতু না-জেনেই ইয়াসির কাজটা করেছেন, তাই তাঁকে ছেড়ে দেওয়া হবে। উল্লেখ্য, গতবছরের ১৩ নভেম্বর আবুধাবিতে ইংল্যান্ডের বিরুদ্ধে ওয়ানডে ম্যাচের দিন ইয়াসিরের নমুনা নেওয়া হয়।